Document ID: 32004D0514

PADOMES LĒMUMS
(2004. gada 14. jūnijs),
ar ko groza Lēmumu 98/161/EK, atļaujot Nīderlandes Karalistei piemērot pasākumu, atkāpjoties no 2. panta un 28. bis panta 1. punkta Sestajā direktīvā 77/388/EEK attiecībā uz to, kā saskaņojami dalībvalstu tiesību akti par apgrozījuma nodokļiem
(2004/514/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 1977. gada 17. maija Sesto direktīvu 77/388/EEK attiecībā uz to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze (1) un jo īpaši tās 27. pantu,
ņemot vērā Komisijas priekšlikumu,
tā kā:
(1)
Saskaņā ar Direktīvas 77/388/EEK 27. panta 1. punktu Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest īpašus pasākumus vai pagarināt to piemērošanas termiņu, lai atkāptos no šīs direktīvas noteikumiem nolūkā vienkāršot procedūru, kādā iekasē nodokli, vai novērst noteiktu veidu nodokļu nemaksāšanu vai apiešanu.
(2)
Ar vēstuli, ko reģistrēja Komisijas Ģenerālsekretariātā 2003. gada 26. novembrī, Nīderlandes valdība pieprasīja piemērošanas termiņa pagarināšanu Lēmumam 98/161/EK (2), ar ko tai atļauj piemērot īpašus nodokļu pasākumus pārstrādāto atkritumu sektorā.
(3)
Pārējās dalībvalstis par minēto pieprasījumu tika informētas 2004. gada 14. janvārī.
(4)
Ar Lēmumu 98/161/EK Nīderlandes Karalistei tika dota atļauja līdz 2003. gada 31. decembrim piemērot šādus pasākumus:
-
atbrīvojumu no nodokļiem firmām, kuru gada apgrozījums ir mazāks par 2,5 miljoniem NLG, lietoto vielu un atkritumvielu piegādei un iegādei Kopienā. Lai noteiktu šo sliekšņa vērtību, var neņemt vērā krāsaino metālu apgrozījumu,
-
atbrīvojumu no nodokļiem krāsaino metālu piegādei un iegādei Kopienā.
(5)
Saimnieciskām vienībām, kurām piemērojami nodokļi un kuri veic darījumus, kas ir atbrīvoti no nodokļiem saskaņā ar Lēmuma 98/161/EK 2. un 3. pantu, var atļaut nepiegādāt lietotas vielas un atkritumvielas un Kopienā tās neiegādāties, ievērojot īpašos pasākumus, kas paredzēti šajā lēmumā.
(6)
Vajadzību veikt atkāpes pasākumu radīja grūtības risināt krāpšanas problēmu šajā sektorā; konkrēti uzņēmēji, pārsvarā sīktirgotāji, neievēroja ar Direktīvas 77/388/EEK 21. panta 1. punkta a) apakšpunkta uzliktos pienākumus pārskaitīt attiecīgajām iestādēm nodokļus, ko tie bija iekasējuši par savām piegādēm. Šajā sektorā ir jo īpaši grūti nodrošināt nodokļu iekasēšanu, jo ir sarežģīti noskaidrot un uzraudzīt to tirgotāju darbību, kas minētos pienākumus nepilda. Tādēļ šie pasākumi veido efektīvu līdzekli cīņā pret krāpšanu.
(7)
Komisija 2000. gada 7. jūnijā publicēja stratēģiju PVN sistēmas īstermiņa darbības uzlabošanai, kurā tā apņēmās racionalizēt lielo spēkā esošo atkāpju skaitu. Taču dažos gadījumos šī racionalizācija varētu ietvert konkrētu, īpaši efektīvu atkāpju piemērošanas paplašināšanu, tos attiecinot uz visām dalībvalstīm. Šis kompromiss ir vēlreiz minēts Komisijas 2003. gada 20. oktobra paziņojumā.
(8)
Nīderlandes Karalistei jāpiešķir spēkā esošās atkāpes piemērošanas termiņa pagarinājums līdz dienai, kad stājas spēkā īpašā shēma PVN piemērošanai pārstrādāto atkritumu sektorā, bet ne vēlāk par 2005. gada 31. decembri.
(9)
Atkāpei nav negatīvas ietekmes uz Kopienu pašu resursiem, kas uzkrājas no PVN, nedz arī ietekmes uz pēdējā posmā uzlikto PVN apjomu.
(10)
Nolūkā nodrošināt tiesisko nepārtrauktību, šo lēmumu būtu jāpiemēro no 2004. gada 1. janvāra,
IR PIEŅĒMUSI ŠĀDU LĒMUMU.
1. pants
Lēmuma 98/161/EK 1. pantā datumu “2003. gada 31. decembris” aizstāj ar šādu tekstu: “līdz dienai, kad stājas spēkā īpaša shēma PVN piemērošanai pārstrādāto atkritumu sektorā, ar ko groza Direktīvu 77/388/EEK, bet ne vēlāk par 2005. gada 31. decembri.”
2. pants
Šo lēmumu piemēro no 2004. gada 1. janvāria.
3. pants
Šī direktīva ir adresēta Nīderlandes Karalistei.
Luksemburgā, 2004. gada 14. jūnijā

Labels: 2
18
15
20